《碧嶂归云送友之江西》
明代·史谨

万仞匡庐倚碧空，无边云气尽随龙。昼还忽锁千厓翠，夕散仍栖五老松。

冷护石泉微有影，乱迷巢鹤竟无踪。君今复向云深去，屏迹当居第一峰。

作者简介：明苏州府昆山人，字公谨，号吴门野樵。洪武中谪居云南，以荐为应天府推官，迁湘阴县丞。罢官后，侨居南京。性高洁，喜吟咏，工绘画。筑独醉亭，卖药自给。有《独醉亭诗集》。